ГъогурыкIоныр щынэгъончъэным фэшI | Адыгэ Макъ\nКъатыбэу зэтет унэхэу Адыгеим итхэм ячIэхьагъухэм гъогурыкIоным ишапхъэхэр зэрытхэгъэ узыгъэгъозэрэ тхьапэхэр апалъагъэх.\nАщ ишIуагъэкIэ ныбжь зиIэхэр ыкIи кIэлэцIыкIухэр гъогум щынэгъончъэу щызекIонхэм шапхъэу пылъхэм защагъэгъозэн амал яIэ хъугъэ.\nГъогум къытехъухьэрэ хъугъэ-шIагъэхэр нахь макIэ шIыгъэнхэмкIэ мыщ фэдэ Iофтхьабзэхэм яшIуагъэ къакIоу полицием икъулыкъушIэхэм алъытэ. Ар яIэ­убытыпIэу унэ чIэхьагъухэм, почтэ къэмланхэм, лифтхэм адэжь мыщ фэдэ узыгъэгъозэрэ тхьапэхэр арагъэпкIых, нэфынэр къэзытырэ пкъыгъохэр апа­лъэх.\nДжащ фэдэу зыныбжь имыкъугъэхэм гироскутерымкIэ, сегвеямкIэ ыкIи электромобилымкIэ къачъыхьанхэм шапхъэу пылъхэри тхьапэм итхагъэх.\nАнахь къызщакIухьэрэ уахътэм ыкIи шIункIым къэнэфырэ пкъыгъохэр къызфагъэфедэнхэу полицием икъулыкъушIэхэр цIыфхэм къяджагъэх.